*Tämä artikkeli käsittelee jääkiekkovalmentaja Matias "Maso" Lehtosta. Matias Lehtonen on myös jääkiekkohyökkääjä.*

**Matias "Maso" Lehtonen** (s. 12. toukokuuta 1988 Tampere) on suomalainen jääkiekkovalmentaja, joka toimii SM-liigassa pelaavan Hämeenlinnan Pallokerhon päävalmentajana. Hänellä on pelaajataustaa maalivahtina. Lehtonen pelasi miesten pelejä kolmena kautena Suomi-sarjassa ja hän pelasi urallaan myös yhden SM-liigaottelun Tapparassa kaudella 2007–2008.

Pelaajaura
----------

Lehtonen on Tapparan kasvatti. Kaudeksi 2007–2008 hän siirtyi Saimaan Pallon A-nuoriin, mutta Lehtonen palasi kuitenkin kesken kauden Tapparaan. Hän jäi seuran A-nuorissa ilman torjuntavastuuta sekä kokonaan Harri Säterin ja Sami Koskelan varjoon, mutta Lehtonen puki Tapparan paidan kauden aikana myös yhteen SM-liigaotteluun. Myös kaudella 2008–2009 hän jäi seuran A-nuorten SM-liigajoukkueessa vähälle torjuntavastuulle ja siirtyikin kesken kauden sarjatasoa alemmas A-nuorten I-divisioonan KOOVEE:hen. Lehtonen voitti kauden päätteeksi A-nuorten I-divisioonan mestaruuden, mutta KOOVEE jäi lopulta kuitenkin ilman sarjanousua A-nuorten SM-liigaan. Hän puki kauden aikana myös lainalle Lempäälän Kisan paidan yhteen Mestis-otteluun.

Kaudeksi 2009–2010 Lehtonen nousi KOOVEE:n Suomi-sarjajoukkueeseen. Hän pelasi kauden aikana 15 runkosarjaottelua, mikä oli kuusi ottelua Lehtosen aisaparia Juha Taposta vähemmän. Lehtonen voitti kauden päätteeksi Suomi-sarjan pronssia. Hän puki kauden aikana myös Lempäälän Kisan paidan lainalle kahteen Mestis-otteluun. Kaudella 2010–2011 Lehtonen pelasi KOOVEE:ssä kuusi runkosarja- ja kaksi nousukarsintasarjan ottelua. Hän voitti kauden päätteeksi hopeaa. Kaudella 2011–2012 Lehtonen saavutti KOOVEE:ssä pronssia, mutta hän vahvisti myös kahden karsintasarjan ottelun verran Nokian Pyryä. Kauden jälkeen Lehtonen joutui loukkaantumisten myötä leikkaukseen ja hän lopetti pelaajauransa.

Valmentajaura
-------------

Pian pelaajauransa lopettamisen jälkeen Lehtonen siirtyi opiskelemaan Vierumäen urheiluopistoon liikunnanohjaajaksi erikoisalanaan jääkiekko. Hän aloitti valmentamaan Heinolan Kiekon organisaatiossa jo kaudella 2012–2013. Lehtonen valmensi kaksi kautta seuran C1- ja D1-junioreita. Kaudella 2013–2014 hän aloitti Vierumäki Unitedin A-nuorten Suomi-sarjajoukkueen päävalmentajana. Kaudeksi 2014–2015 joukkue nousi A-nuorten Mestikseen, jossa Vierumäki eteni aina välieriin saakka.

Kolmen Vierumäki Unitedin peräsimessä vietetyn vuoden jälkeen, huhtikuussa 2017 Lehtonen nimettiin 1+1-vuotisella sopimuksella Suomi-sarjajoukkue Imatran Ketterän päävalmentajaksi. Toukokuussa joukkue nostettiin kuitenkin Mestikseen, kun Kajaanin Hokki jäi ilman sarjalisenssiä. Joulukuussa Ketterä käytti Lehtosen sopimuksessa olleen option ja teki vuoden mittaisen jatkosopimuksen hänen kanssaan. Joukkue sijoittui heti nousukaudellaan 2017–2018 runkosarjassa kolmanneksi, mutta Ketterä kuitenkin hävisi puolivälierissä Jokipojille. Lehtonen palkittiin kauden päätteeksi Mestiksen vuoden valmentajana Raimo Määttänen -palkinnolla.

Lehtonen johti Ketterän Mestiksen mestaruuteen keväällä 2019 sen toisella Mestis-kaudella. 

Lehtonen siirtyi kauden 2021–2022 alusta Rovaniemen Kiekon päävalmentajaksi. Heti ensimmäisellä kaudella Lehtonen valmensi Rovaniemen Kiekon Mestis-historian ensimmäiseen suoraan pudotuspelipaikkaan ollen sarjataulukossa 6. Puolivälierässä vastaan tuli Joensuun Kiekko-Pojat, jonka RoKi kukisti voitoin 4-1. Välierässä vastaan tuli Lehtosen entinen joukkue Imatran Ketterä. RoKi oli lähellä yllättää Ketterän ja johti voitoissa 3–2, mutta hävisi kaksi viimeistä ottelua ja tippui pronssiotteluun voitoin 3–4. Pronssiottelussa Forssan Palloseuraa vastaan ratkaisu tuli toisen jatkoerän alussa, kun RoKi teki voittomaalin ja voitti historian ensimmäisen mitalin Mestiksessä. Kausi ylitti kaikki odotukset, mikä herätti kiekkobuumin Rovaniemellä. Toiselle kaudelle Rovaniemellä 2022–2023 Lehtonen laittoi tavoitteeksi Mestiksen mestaruuden ja RoKi oli kauden ennakkosuosikkeja mitalien suhteen. Runkosarjan RoKi päätti viime kautta paremmin ollen sijalla 3, mikä on myös joukkueen uusi ennätys. Kevään aikana myös varmistui, että Lehtonen ei tule enää jatkamaan Rovaniemen Kiekon valmentajana kauden jälkeen. Puolivälierissä vastaan tuli Iisalmen Peli-Karhut, jonka RoKi tiputti puhtaasti voitoin 4–0. Välierässä vastaan asettui viime kauden tapaan Imatran Ketterä ja tällä kertaa RoKi hävisi sarjan voitoin 1–4 ja tippui pronssiotteluun toisena kautena peräkkäin. Tällä kertaa pronssiottelussa vastaan tuli Joensuun Kiekko-Pojat, jonka RoKi voitti kotiareenalla yli 3 000 katsojan edessä 4–2. Ottelun jälkeen Maso-huudot kaikuivat hallissa, kun rovaniemeläinen yleisö kiitti seisaalta Lehtosta kahdesta kaudesta ja menestyksestä.

Kaudella 2023–2024 Lehtonen siirtyi Hämeenlinnan Pallokerhon päävalmentajaksi SM-liigaan. Joulukuussa HPK ilmoitti, että on tehnyt jatkosopimuksen seuraavasta kaudesta 2024–2025 Lehtosen ja muun valmennustiimin kanssa.

Pelaajatilastot
---------------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2009–2010 | KOOVEE | Suomi-sarja | 15 |  |  |  | 829 |  | 0 | 4.14 | 88,2 | – | – | – | – | – | – | – | – |
| 2010–2011 | KOOVEE | Suomi-sarja | 6 |  |  |  | 320 |  | 1 | 2.33 | 93,0 | – | – | – | – | – | – | – | – |
| 2011–2012 | KOOVEE | Suomi-sarja | 15 |  |  |  | 753 |  | 2 | 3.77 | 89,6 | – | – | – | – | – | – | – | – |

Lähteet
-------

* Matias Lehtonen The Internet Hockey Databasessa (englanniksi)
* Matias Lehtonen *Elite Prospects*. Everysport Media Group AB.  (englanniksi)

### Viitteet

1. 1 2 3  Matias Lehtonen profile – Матиас Леhтонен Профиль *Eurohockey.com*. European Ice Hockey Online AB & eSports.cz s.r.o. Viitattu 14.6.2017. (englanniksi)
2. 1 2  Matias Lehtonen *Elite Prospects*. Everysport Media Group AB.  (englanniksi)
3. 1 2  Kemppinen, Anssi: Tamperelaista kiekkoperinnettä Ketterään — Uusi valmentaja uskoo vauhtikiekkoon *uutisvuoksi.fi*.  20.4.2017. Kaakon Viestintä Oy. Viitattu 14.6.2017. [vanhentunut linkki]
4. 1 2  Matias Lehtonen Ketterän päävalmentajaksi – "Valmentajaratkaisussa etsittiin nykykiekon tietotaitoa" *imatralainen.fi*.  20.4.2017. Etelä-Suomen Media Oy.  Arkistoitu 26.4.2018. Viitattu 14.6.2017.
5. ↑  Maso Lehtonen jatkaa Ketterän päävalmentajana kaudella 2018–2019 *kettera.net*.  20.12.2017. Ketterä ry. Viitattu 25.4.2018.
6. ↑  Mestis-kauden parhaimmisto palkittiin − KeuPan mestaruuteen johdattanut Markus Jokinen keräsi kunniaa *Jatkoaika.com*.  24.4.2018. Jatkoaika r.y. Viitattu 25.4.2018.
7. ↑  Huttunen, Sasha: Mestiksen mestarivalmentaja Maso Lehtonen löysi uuden osoitteen *www.iltalehti.fi*.  21.01.2021. Viitattu 18.5.2021.
8. ↑  Joukkuetilastot | Runkosarja 2021-2022 | Tilastot | Mestis.fi *mestis.fi*. Viitattu 15.2.2024.
9. ↑  Joukkuetilastot | Pudotuspelit 2021-2022 | Tilastot | Mestis.fi *mestis.fi*. Viitattu 15.2.2024.
10. ↑  Otteluseuranta | FPS - RoKi 27.4.2022 | Mestis.fi *mestis.fi*. Viitattu 15.2.2024.
11. ↑  "Se on siellä, se lepää – me teimme sen" – Rovaniemen Kiekon pronssijuhla veti väkeä Lordin aukiolle *Lapin Kansa*. Viitattu 15.2.2024.
12. ↑  "Tavoitteena on olla toistuvasti neljän parhaan joukossa" – Rovaniemen kiekko aikoo taistella taas kannusta *Lapin Kansa*. Viitattu 15.2.2024.
13. ↑  Joukkuetilastot | Runkosarja 2022-2023 | Tilastot | Mestis.fi *mestis.fi*. Viitattu 15.2.2024.
14. 1 2  Joukkuetilastot | Pudotuspelit 2022-2023 | Tilastot | Mestis.fi *mestis.fi*. Viitattu 15.2.2024.
15. 1 2  "Tämä on ollut mahtava matka, olemme uskaltaneet unelmoida" – RoKi nostatti kiekkohuumaa entisestään, tunnelma Kirnussa oli riehakas *Lapin Kansa*. Viitattu 15.2.2024.
16. ↑  Maso Lehtonen jatkaa HPK:n peräsimessä *Yle Urheilu*.  17.1.2023. Viitattu 15.2.2024.


|  |  |  |
| --- | --- | --- |
| Edeltäjä:**Jarno Pikkarainen** | **Hämeenlinnan Pallokerhon päävalmentaja**2023– | Seuraaja:**–** |

|  |  |  |
| --- | --- | --- |
| Edeltäjä:**Jarno Mensonen** | **Imatran Ketterän päävalmentaja**2017–2021 | Seuraaja:**Tuomo Ropo** |

|  |  |  |
| --- | --- | --- |
| Edeltäjä:**Santeri Immonen** | **Rovaniemen Kiekon päävalmentaja**2021–2023 | Seuraaja:**Sakari Salmela** |

HPK – SM-liiga
6 Pulli |
8 Alitalo |
10 Vesterinen |
12 Päivärinta |
14 Ahonen |
15 Virolainen |
17 Hietanen (**C**) |
18 Savolainen |
19 Rautiainen |
25 Huttunen |
29 Ruokonen |
30 Rajaniemi |
31 Markkanen |
35 Ka. Saarinen |
37 Ikonen |
38 Karjalainen |
40 Nurmi |
44 Reini |
50 Skinnari |
53 Janatuinen |
54 Pärssinen |
65 Loimaranta |
71 Järvelä |
72 Andžans |
74 Nikkilä (**A**) |
80 Lundell |
81 Aaltonen |
82 Tuulola |
89 Ketola |
92 Toivonen |
95 Toivola (**A**) |
-- Juvonen |
-- Lukkari |
-- Ki. Saarinen  

Valmentajat Lehtonen – Sirento-Manninen – Virta – Virtanen – Sarvela – Jokinen